A kellő tisztelettel - Michael Knight
Vajon csak az én fülemet bántotta, ahogy a közszolgálati tévé sportriporterei a keddi meccs szünetében a távollétében is Miniszterelnök Urazták a miniszterelnök urat? Mintha félelemmel és áhítattal vegyes tisztelet csengett volna a hangjukban, ahogyan emlegették Őt, szinte hallani lehetett azt a nagy M-et és a nagy Ú-t is...
Pedig ez azért eddig nem volt szokás. Urazni a sajtóban legfeljebb csak akkor szoktak, ha szemtől szemben megszólítják az illetőt. Mert például ott ül a stúdióban. De így, a távollétében Miniszterelnök Urazni... Szerintem ilyet még a HírTV se csinált eddig. Pedig ha valahol, hát ott igazán megvan az áhítattal vegyes tisztelet. Ráadásul mindezt a közszolgálati televízió sportműsorában?!
Félreértés ne essék: én tisztelem a miniszterelnököt. Nem, nem Orbán Viktort. Nem is Gyurcsány Ferencet és nem Bajnai Gordont - na jó, őt talán igen -, hanem a mindenkorit. De ettől még nem fogom A Miniszterelnök Úrként emlegetni, mert hát azért már mégis... Még Mrs. Knight sem emlegeti így, pedig neki aztán a szíve csücske. Nem, dehogyis, nem a Gyurcsány és nem is a Bajnai.
Én azt hittem, hogy azok az idők rég elmúltak már, hogy régen magunk mögött tudjuk az automatizmussá rögzült, parancsalapú és tekintélyelvű tisztelet évtizedeit. Sőt: én már emlékszem arra, hogy annak idején már a Grósz Karcsit is csak Grósz Karcsiként emlegette az utca embere, és a Híradóban se biggyesztették már a neve után az elvtársat.
Megmosolyogtató, amikor néhány blogban rendre a Kedves Vezetőként aposztrofálják a miniszterelnököt. Poénból. De basszus, ezek szerint van, aki ezt halálosan komolyan is veszi, ráadásul a közszolgálati tévé közszolgálati műsorában!
És hogy mennyire nem múltak el azok az idők! Negyven éve nem mutatkoztak olyan szívesen a politikusaink a focicsapatok körül, mint mostanság. Orbán Viktor Videotonja, Kósa Lajos Lokija (külön díjazom, amikor a csapattal együtt ő is átveszi a bajnoki aranyérmet, elvégre ő is kihajtotta magát a pályán a győzelemért), Kubatov Gábor Fradija és Deutch Twitter Tamás MTK-ja - vajon a bajnokság végeredménye megint a politikai erőviszonyokat tükrözi majd?
A tegnapi meccs egyébként jó volt, és igaza van A Miniszterelnök Úrnak - közszolgálatian szólva a messzi távolban is áldassék Az Ő Drága Neve -, most aztán megmutattuk!
Megmutattuk, hogy nekünk aztán nem diktálhatnak a futball-nagyhatalmak! Hollandok? Hiszen Hollandia sehol sem volt még, amikor már nyögte Mátyás bús hadát Bécsnek büszke vára. És akkor az olaszokról meg a brazilokról már ne is beszéljünk!
És különben is: a magyar futball jogfolytonossága megszakadt 1954-ben Bernben. Az azóta történteket pedig nem tekintjük érvényesnek. Magyarán a magyar válogatott a világ legjobbja. És aki ezt nem ismeri el, az a magyar embereket, a magyar nemzetet sérti meg.
Kéretik mindezt mindenkinek a kellő tisztelettel tudomásul venni.
https://michaelknight.blog.hu/api/trackback/id/tr732784830
Trackback: És Orbán kivezeté az országot a bűnös EU-ból 2011.04.05. 07:44:07
Megdobbent 2011.03.31. 06:54:55
Le is vettem a sapkam, el is mormoltam egy
"Köszönjük néked zorbanminiszterelnokur,
Fogadjuk néked zorbanminiszterelnokur,
Elébed hajlik, mint virágos ág."
strofat e sorokat olvasva!
egyedi 2011.03.31. 08:45:46
megnézném hogy politizáltok otthon :)
pont azon gondolkodtam tegnap, hogy az a korosztály, amelyik Kádár idején fiatal volt, vagy ellenzéki, illetve később nőtt fel, most hogy tudja elfogadni, hogy korlátozni akarják a szabadságát? számomra ugyan egy vezető iránti kritika nélküli rajongás elképzelhetetlen, de nap mint nap újra meglep, hogy mennyien képesek arra, hogy a legképtelenebb baromságokat, vagy hazugságokat is védjék, csak azért, mert azt a Fidesz, vagy fideszes tette. és ezért még csak nem is kap semmit. annyira szeretném megérteni, de nem megy. vagy ez a sok ember képes saját magának is hazudni?
a másik, amit eddig még nem hallottam felvetni egyik riportban sem, amikor azt hajtogatják a kormánypártiak, hogy naugye nem is volt baj a médiatörvénnyel, nem kellett volna fellármázni a fél világot, hogy a közszolgálati média kiegyensúlyozatlansága az tényleg ezt mutatja?
Megdobbent 2011.04.01. 07:01:23
Nem tudja elfogadni, nem is fogja. De nem is a kadari fiatal korosztaly szavazott rajuk, a sajat neped ellen meg mit tudsz tenni? Most komolyan?
Kurutz ezredes 2011.04.03. 07:58:24
A Fradi nem Kubatové. Az a pondró szerintem jövő ilyenkor már nem lesz az egyesület közelében sem. Kósa és Bolseviktor (no, meg Tompika) viszont az idők végezetéig rajta fognak ülni a csapataikon.
Valahol Máshol (lemondott Dr. Prof.) 2011.04.03. 21:34:15
Ami még megdöbbentőbb, hogy a választások után a SportTV kommentátora milyen csontig benyalt Vityának. No én azon lepődtem meg. Elég rendesen becsicskult a magyar, szinte nincs olyan területe az életnek, ahol nem feküdtek le neki.
TBal 2011.04.05. 18:53:48
Nekem erről a "Sötét Nagyúr" megszólítás ugrott be...
gyilkos fűegér 2011.04.05. 22:32:58
Csak a Sötét Nagyúr mögött, ha Darth Vader-re gondolsz, ott állt a Birodalmi Csillagflotta, ha Sauron-ra, akkor Mordor seregei, a Nazgulok, meg a Sötét Tűz hatalma, a Kedves Vezető mögött meg Matolcsy, Szargyártó, Tompika, meg két Gripen...
TBal 2011.04.06. 09:16:35
@gyilkos fűegér: Én Voldemortra gondoltam, de a többi is hasonlóan jó :)
kisa 2011.04.06. 13:23:21
Nos, én Krizsó szájából hallottam egyik reggel a Miniszterelnök Úr kitételt, hasonló szituban. Nem VELE, hanem RÓLA beszélt.
Most már várom, hogy Kálmán Olga mikor kezd el Miniszterelnökurazni...
Mr. Waszabi 2011.05.03. 07:55:42
Már csak a "tekintetes" vagy a "nagytiszteletű" jelzők visszatérése hiányzik a retorikából és már ott is vagyunk - 80 évvel ezelőtt. Azért olcsón feltalálták az időutazást, az sem semmi.